**Izziņa par atzinumos sniegtajiem iebildumiem par valsts atbalsta programmas projektu “Pasīvās infrastruktūras izbūve Via Baltica koridorā 5G pārklājuma nodrošināšanai”.**

2022. gada 7. jūnijā saskaņošanas sanāksmes dalībnieki: Satiksmes ministrija, Latvijas Informācijas un komunikācijas tehnoloģijas asociācija “LIKTA”, SIA “Tet”, Latgales plānošanas reģions, Kurzemes plānošanas reģions, Vidzemes plānošanas reģions, Zemgales plānošanas reģions, Rīgas plānošanas reģions, Ekonomikas ministrija; nepiedalās: SIA “Tele2”.

| Nr.p.k. | Saskaņošanai nosūtītā projekta redakcija (konkrēta punkta (panta) redakcija) | Atzinumā norādītais ministrijas (citas institūcijas) iebildums, kā arī saskaņošanā papildus izteiktais iebildums par projekta konkrēto punktu (pantu) | Atbildīgās ministrijas norāde par to, ka iebildums ir ņemts vērā, vai informācija par saskaņošanā panākto alternatīvo risinājumu | Projekta attiecīgā punkta (panta) galīgā redakcija |
| --- | --- | --- | --- | --- |
| 1 | 2 | 3 | 4 | 5 |
| 1. | Vispārējs komentārs | **SIA “Tele2” (25.04.2022.)**  Lūdzam paredzēt iespējami līdzvērtīgu un nediskriminējošu konstrukciju sadales mehānismu mobilo sakaru operatoru antenu stiprināšanai sakaru torņos, lai kāds no operatoriem neiegūtu nepamatotas priekšrocības, izvietojot savas antenas tikai augstākajos konstrukciju līmeņos. | Lai nodrošinātu visu mobilo sakaru komersantu prasības par iekārtu izvietošanu vismaz 70 m augstumā, projekta ietvaros plānots izbūvēt 84 m augstus torņus, kas nodrošinās iespēju izvietot iekārtas visiem mobilo sakaru ESK 70 m augstumā un augstāk.  Mobilo ESK iekārtas/antenas tiks izvietotas tādā augstumā, kādā tas tiks norādīts komersanta pakalpojuma pieprasījumā. Ja uzsākot torņu ekspluatāciju, tiks konstatēts, ka visiem elektronisko sakaru komersantiem interese ir izvietot iekārtas vienā augstumā, tad LVRTC patur tiesības organizēt izlozi, kurā tiktu noteikts kādos augstumos katrā no torņiem tiek izvietotas katra ESK iekārtas, saglabājot vienlīdzības principus, t.i., piemēram, ja kopumā tiek izbūvēti 15 jaunie torņi, tad katram no 3 operatoriem ir priekšrocības vismaz 5 torņos izvietot iekārtas visaugstāk. Savukārt, pēc tam, kad jau tiks uzsākta torņu izmantošana, iekārtu izvietošana tiks nodrošināta pamatojoties uz ESK pieprasījuma (to saņemšanas kārtībā) un pieejamām brīvajām vietām (augstumiem). | Skat. VAP “III 5. daļa. Papildinformācijas lapa par valsts atbalstu platjoslas tīkliem” 12.2. sadaļu. Tajā atrunāti vispārīgie principi. Detālus piekļuves nosacījumus noteiks Subsidēto elektronisko sakaru tīklu uzraudzības komiteja (iepriekšējā redakcijā OTUK). |
| 2. | Vispārējs komentārs | **SIA “Tele2” (25.04.2022.)**  Ierosinām VAS “Latvijas Valsts radio un televīzijas centrs” kā projekta īstenotājam nodrošināt būvatļauju saņemšanu arī mobilo sakaru operatoru aparatūras skapju un antenu uzstādīšanai konkrētajā būvobjektā, saskaņojot tehniskos parametrus ar mobilo sakaru operatoriem sakaru torņu infrastruktūras būvprojektu izstrādes laikā. | 1. Projekta īstenošanas (torņu būvniecības) laikā LVRTC plāno sagatavot pamatus mobilo ESK aparatūras skapju izvietošanai atbilstoši Latvijas normatīvo aktu prasībām, t.i., ja mobilo sakaru komersants aparatūras skapjus uzstāda torņa būvniecības laikā, tad LVRTC apņemas nodrošināt būvatļaujas saņemšanu un citus nepieciešamos skaņojumus. Savukārt, ja skapju uzlikšana notiek pēc objekta nodošanas ekspluatācijā, tad atbilstošās darbības veic pats komersants, savukārt LVRTC, kā objekta īpašnieks, nodrošina nepieciešamos skaņojumus no savas puses. Papildus atzīmējams, ka atbilstoši Ministru kabineta 2014.gada 19.augustā noteikumu Nr.501 “Elektronisko sakaru inženierbūvju būvnoteikumi” 11.punktam elektronisko sakaru iekārtu konteinerus uzstāda bez būvatļaujas un būvprojekta, ja to apjoms un būvvieta ir saskaņota būvvaldē.   2. Radiotehnisko iekārtu uzstādīšanai esošā antenu balstā nav nepieciešama būvatļauja, bet VAS Elektroniskie sakari saskaņots projekts. Šī projekta izstrādi nepieciešams veikt pēc torņu būvniecības, kas ir daļa no ierīkošanas procesa un to veic ESK izvēlēts projektētājs. LVRTC šādu pakalpojumu nenodrošina, tomēr veiks visus nepieciešamos skaņojumus kā būves (antenu balsta) īpašnieks. | N/A |
| 3. | Vispārējs komentārs | **SIA “Tele2” (25.04.2022.)**  Projektā nepieciešams paredzēt optisko šķiedru kabeļu tīkla infrastruktūras pamattrases savienošanu ar kādu no VAS “Latvijas Valsts radio un televīzijas centrs” centrālajiem piekļuves punktiem, piemēram, Zaķusalas krastmalā 3. | Šāda veida darbības ir ārpus projekta attiecināmajām izmaksām. Vienlaikus skaidrojam, ka Via Baltica trase vairākās vietās šķērsos esošo LVRTC optisko šķiedru kabeļu infrastruktūru un šajās vietās būs iespējams izveidot savienojumu uz jebkuru tuvumā esošo LVRTC objektu pēc mobilo elektronisko sakaru komersanta izvēles par saviem līdzekļiem. | N/A |
| 4. | Vispārējs komentārs | **SIA “Tele2” (25.04.2022.)**  Lūdzam komentēt, vai optisko šķiedru kabeļu tīkla infrastruktūras pamattrasei tiks nodrošināta redundance (rezervēšana)? | Projekta optiskā tīkla infrastruktūras izbūves izmaksās nav paredzēta pamattrases rezervēšana. Tomēr ir paredzēts izbūvēt savienojumus ar vairākām tuvumā esošām citu elektronisko sakaru komersantu infrastruktūrām, caur kurām mobilo sakaru operatori, noslēdzot atbilstošus līgumus, varēs nodrošināt savu pakalpojumu rezervēšanu, ja tāda būs nepieciešama. | N/A |
| 5. | Vispārējs komentārs | **Latvijas Informācijas un komunikācijas tehnoloģijas asociācija “LIKTA” (10.05.2022.), SIA “Tet” (26.04.2022.)**  Sagatavojot noteikumus un dokumentāciju par valsts atbalsta programmu “Pasīvās infrastruktūras izbūve Via Baltica koridorā 5G pārklājuma nodrošināšanai” (turpmāk tekstā – projekts), aicinām Satiksmes ministriju ņemt vērā, ka Ministru kabineta 2021.gada 19.oktobrī apstiprinātajā “Elektronisko sakaru nozares attīstības plānā 2021.-2027” (ESNAP) ir noteikts, ka:  1) ar ERAF un ANM atbalstu finansiāli ietilpīgākās investīcijas pasīvajā 5G atbalstošajā infrastruktūrā būs pieejamas visiem elektronisko sakaru operatoriem. Lai nodrošinātu faktisku tālāko pakalpojuma sniegšanu, Satiksmes ministrija veiks sarunas ar elektronisko sakaru operatoriem, t.sk. par iespējām piesaistīt finansējumu no tieši administrētā Eiropas Komisijas Eiropas infrastruktūras savienošanas instrumenta, kur attiecīgi regulā ir iezīmēts gan Via Baltica, gan arī Rail Baltica koridora posms kā atbalstāmā teritorija un elektronisko sakaru komersantiem ir iespējas saņemt indikatīvi 50% līdzfinansējumu savām privātajām investīcijām;  2) plānojot 5G atbalstošās infrastruktūras izbūvi Via Baltica koridorā, norādītajā apjomā par kopējo nepieciešamo optisko kabeļu trases garumu gar Via Baltica, nav ņemta vērā visu elektronisko sakaru operatoru pieejamā 5G atbalstošā infrastruktūra – optisko kabeļu trases, tādēļ pēc kopplānošanas ar elektronisko sakaru komersantiem tiks vērtēta iespēja izmantot visu elektronisko sakaru operatoru pieejamo esošo 5G atbalstošo infrastruktūru Via Baltica koridorā un precizēts nepieciešamais optisko kabeļu trases garums gar Via Baltica 5G nodrošināšanai, vienlaikus pārskatot nepieciešamo valsts atbalsta finansējumu, un iespēju novirzīt to citu plāna mērķu sasniegšanai. | **Pēc 07.06.2022. sanāksmes saskaņošanas laikā panākta vienošanās elektroniskās saskaņošanas laikā, kur Tet secinājis, ka ir izvērtējis minētos datus, tie ir atlasīti atbilstoši kritērijiem un ņemot vērā SM sniegto skaidrojumu, ka zem 10% nav pienākuma izmantot esošo infrastruktūru, neredz pamatu sniegt papildu informāciju un lietderību gatavot papildu detalizāciju.**  Sniedzam šādu skaidrojumu:   1. Ņemot vērā Ministru kabineta 2003.gada 29.aprīļa noteikumu Nr.242 “Satiksmes ministrijas nolikums” 5.2.3 apakšpunktā noteikto Satiksmes ministrijas funkciju “nodrošināt platjoslas kompetences centra darbību Latvijā”, SM veikusi attiecīgas darbības, ievērojot Eiropas platjoslas kompetences centra sniegto informāciju un CEF regulējumā noteikto, proti,    1. SM elektroniski visas nozares asociācijas informējusi par iespēju piedalīties CEF konkursos,    2. individuāli sniegusi konsultācijas un nepieciešamo atbalstu pieteikumu iesniegšanai tiem, kas izrādījuši interesi;    3. sniegusi CEF atlases prasībās noteiktās atbalsta vēstules projektu pieteikumiem. 2. Skat. rezultātus, kuri izriet no detalizētās kartēšanas un pārklājuma analīzes, kas veiktas, lai skaidri noteiktu mērķteritorijas, kas VAP “III 5. daļa. Papildinformācijas lapa par valsts atbalstu platjoslas tīkliem” 2.2. un 2.3. sadaļā. Vēršam uzmanību, ka infrastruktūra ir vērtēta atbilstoši tehniskajai specifikācijai, kas iesniegta EK, izpildot Atveseļošanas un noturības mehānisma plāna starpposma rādītāju “Tehnisko prasību pieņemšana savienotai un automatizētai braukšanai” uz 31.12.2021. Papildus skaidrojam, ka, balstoties uz SM pieejamo informāciju, ir jāsecina, ka potenciāli izmantojamie posmi veido procentuāli pavisam nelielu daļu (<1%) no kopējās mērķteritorijas, nesasniedzot infrastruktūras pārklāšanos (10%), ko pieļauj EK vadlīnijas[[1]](#footnote-2) (59. punkts). Turklāt, ņemot vērā publiski pieejamo informāciju par SIA “Tet” nomas maksu, jāsecina, ka infrastruktūras nomas maksa var 6 reizes pārsniegt publiskajā infrastruktūrā plānoto. Vēršam uzmanību, ka sabiedriskās apspriešanas laikā neviens elektronisko sakaru komersants nav sniedzis citu aktuālu informāciju par saviem tīkliem un plāniem mērķteritorijās, lai izvērtētu iespēju tos iekļaut projektā tvērumā. | N/A |
| 6. | Vispārējs komentārs | **Latvijas Informācijas un komunikācijas tehnoloģijas asociācija “LIKTA” (10.05.2022.), SIA “Tet” (26.04.2022.)**  Satiksmes ministrija iepriekš ir sniegusi informāciju, ka attiecībā uz koplietošanas nosacījumiem, visai optiskā tīkla infrastruktūrai, ko plānots koplietot autoceļa Via Baltica (E67) posmos, ir jābūt pieejamai uz vienādiem nosacījumiem, par ko galējo vienošanos Satiksmes ministrija plāno panākt valsts atbalsta programmas saskaņošanas laikā.  Ņemot vērā augstāk minēto, lūdzam Satiksmes ministriju sniegt informāciju un ietvert dokumentācijā detalizētu skaidrojumu:  1) ar pamatojošiem normatīvajiem dokumentiem, kurā definētas prasības, atlases nosacījumi, kritēriji un izvēles kārtība, kas pamato kā izvēlēts uzņēmums VAS “Latvijas Valsts radio un televīzijas centrs” kā projekta “5G atbalstošās infrastruktūras izbūve Via Baltica koridorā” īstenotājs un tehniskās specifikācijas projekta sagatavotājs, ņemot vērā, ka ESNAP nav definēts konkrēts projekta īstenotājs un projekta realizētājs, kas piedalās citu, brīvos tirgus apstākļos pieejamu komercpakalpojumu nodrošināšanā. Labā prakse un pārvaldība būtu nenorādīt konkrētus uzņēmumus projekta realizēšanā, bet nodrošināt to izvēli konkursa kārtībā godīgas konkurences apstākļos. Ņemot vērā augstāk minēto, lūdzam Satiksmes ministriju sniegt detalizētu skaidrojumu un pamatojumu pēc kādiem atlases kritērijiem izvēlēts projekta realizētājs un kā tiks nodrošināts, ka valsts atbalsts neietekmēs citus projekta realizētāja nodrošinātos komercpakalpojumus un neierobežos konkurenci, piemēram, nosakot, ka ar valsts atbalstu izbūvēto pasīvo infrastruktūru ir tiesības izmantot tikai projektā paredzētajam mērķim;  2) ņemot vērā, ka valsts atbalsta projekta realizētājs piedalās citu saistītu komercpakalpojumu sniegšanā, bet vienlaikus saņem tiešu valsts atbalstu (nenodrošinot tā piešķiršanu atlases kārtībā), pamatot un ietvert skaidrojumu kā, īstenojot minēto projektu tiks nodrošināti godīgas konkurences apstākļi, kā tiks nodrošināts, ka valsts atbalsts tiks nodalīts no ietekmes uz citu, brīvos tirgus apstākļos pieejamu komercpakalpojumu nodrošināšanu un attīstīšanu.  Mūsuprāt, vidējās jūdzes projekta realizācija tās īstenotājam, kas ir nozarē konkurējošs uzņēmums, nevar radīt ekskluzivitātes nosacījumus citu projektu realizācijai. Katrā atsevišķā projektā ir jāveic labākā pārvaldība un atklāti jāizvēlas sabiedrībai un nozarei kopumā labākais risinājums, izvērtējot piedāvājumus uz vienādiem un nediskriminējošiem nosacījumiem. | **Nesaskaņots, jo satur 23.1.apakšpunktā minēto izņēmumu, kas noteic “Minētie ierobežojumi neattiecas uz pakalpojumiem, kas ir saistīti ar valsts aizsardzības un drošības funkciju, kā arī valsts suverenitātes nodrošināšanu.”**  Skaidrojam, ka VAS “Latvijas Valsts radio un televīzijas centrs” (turpmāk - LVRTC) kā projekta “5G atbalstošās infrastruktūras izbūve Via Baltica koridorā” īstenotājs ir noteikts Atveseļošanās un noturības mehānisma plāna[[2]](#footnote-3) 786. rindkopā, kas apstiprināts ar 2021. gada 28. aprīļa Ministru kabineta rīkojumu Nr. 292 (prot. Nr. 36 27. §), kur arī minēts pamatojums, proti, “*Izvēle pamatojuma ar līdzšinējo iegūto pieredzi un neitralitātes nodrošināšanu, proti, šobrīd LVRTC ar ES fondu atbalstu izbūvē vidējās jūdzes infrastruktūru, kas tālāk ir pieejama ikvienam ieinteresētam elektronisko sakaru komersantam, kurš var tālāk nodrošināt gala lietotājiem atbilstošus pakalpojumus. LVRTC ir liegums uz 20 gadiem "pēdējās jūdzes" pakalpojumu sniegšanā, lai nodrošinātu neitralitāti un taisnīgus konkurences apstākļus*.”  Tāpat saskaņā ar VAP veidlapā “III 5. daļa. Papildinformācijas lapa par valsts atbalstu platjoslas tīkliem” 2.4. punktā skaidrots, ka: “*Izvēle pamatojuma ar līdzšinējo iegūto pieredzi un neitralitātes nodrošināšanu, proti, šobrīd LVRTC ar ES fondu atbalstu izbūvē vidējās jūdzes infrastruktūru, kas tālāk ir pieejama ikvienam ieinteresētam elektronisko sakaru komersantam, kurš var tālāk nodrošināt gala lietotājiem atbilstošus pakalpojumus. LVRTC ir liegums uz 20 gadiem “pēdējās jūdzes” pakalpojumu sniegšanā, lai nodrošinātu neitralitāti un taisnīgus konkurences apstākļus. LVRTC nesniegs mazumtirdzniecības sakaru pakalpojumus galalietotājiem, izmantojot ar valsts atbalstu izveidoto infrastruktūru, tās pienākums būs nodrošināt vairumtirdzniecības pakalpojumus un piekļuvi, pamatojoties uz vienādiem nosacījumiem, kā arī nodrošināt tīkla pārvaldīšanu, negūstot peļņu.”*  Papildus skaidrojam, ka LVRTC ANM plānā iekļauts, jo tā ir valstij 100% piederoša sabiedrība, bez tiesībām to privatizēt, kas nav mazsvarīgi valsts drošības aspektiem. Ņemot vērā, ka LVRTC projekta rezultātā izveidotā infrastruktūra ir bezpeļņas objekts, kā arī to, ka LVRTC pastāv aizliegums sniegt galalietotājiem pakalpojumus, kā arī visiem elektronisko sakaru operatoriem, kuri darbojas Latvijā būs tiesības piekļuvei ar vienādiem nosacījumiem, līdz ar tiek pilnībā tiek izslēgts šī tirgus kropļošanas risks.  Papildus EK rokasgrāmatā par ieguldījumiem ātrdarīgu platjoslas sakaru tīklu attīstībā[[3]](#footnote-4) uzsver, ka “Neitrāli tīkli ir labākais veids, kā novērst interešu konfliktus (starp uzņēmumiem, kas darbojas dažādos tīkla slāņos), nepieļaut monopolu tirgū un sekmēt konkurenci tīkla aktīvajā slānī (tādējādi veicinot jaunu pakalpojumu izveidi, labāku kvalitāti, izvēles brīvību un zemākas cenas).” | Papildināta anotācijas sadaļa par risinājuma aprakstu.  , |
| 7. | Vispārējs komentārs | **Latvijas Informācijas un komunikācijas tehnoloģijas asociācija “LIKTA” (10.05.2022.), SIA “Tet” (26.04.2022.)**  Dokumentā nav ietverts nosacījums, ka, lai lietderīgi investētu līdzekļus, plānotā infrastruktūra tiks izbūvēta tikai vietās, kur šobrīd nav pieejama minētā citu komersantu atbilstoša infrastruktūra izbūves posmos (nedublējot to). | **Saskaņots** (Vienošanās panākta 07.06.2022. saskaņošanas sanāksmes laikā).  Infrastruktūra tiks izbūvēta vietās, kurās nav “Via Baltica 5G pasīvās infrastruktūras tehniskā risinājuma apraksts” definētajām prasībām atbilstoša infrastruktūra.  Skat. izziņas 5. punktu. | N/A |
| 8. | Eiropas Savienības Atveseļošanas un noturības mehānisma plāna 2.4. reformu un investīciju virziena “Digitālās infrastruktūras transformācija” 2.4.1.1.i. investīcijas “Pasīvās infrastruktūras izbūve Via Baltica koridorā 5G pārklājuma nodrošināšanai” īstenošanas noteikumi | **Latvijas Informācijas un komunikācijas tehnoloģijas asociācija “LIKTA” (10.05.2022.), SIA “Tet” (26.04.2022.)**  Ņemot vērā, ka projekta realizētājs nodrošina arī pakalpojumus citās jomās, noteikumos jāparedz nosacījums, ka šī projekta gūtie ieņēmumi tiek nodalīti atsevišķā uzskaitē,  nodrošinot, ka deleģētas funkcijas un valsts atbalsta rezultātā gūtie ienākumi netiek novirzīti projekta realizētāja īstenotajām citām investīcijām biznesa attīstībai, kurās projekta realizētājs piedalās brīvā tirgū kopā ar citiem komersantiem, t.sk., tiek noteikti turpmāk minētie ierobežojumi. | **Saskaņots** (Vienošanās panākta 07.06.2022. saskaņošanas sanāksmes laikā).  Šāda prasība ir iekļauta projekta Ministru kabineta noteikumos:  *“faktiski veiktas, norādītas finansējuma saņēmēja grāmatvedības uzskaitē, identificējamas, nodalītas no pārējām izmaksām, pārbaudāmas, kā arī tās apliecina attiecīgi attaisnojuma dokumenti (oriģināli vai attiecīgo dokumentu normatīvajos aktos noteiktā kārtībā apliecinātas kopijas)”.* | N/A |
| 9. | Via Baltica 5G pasīvās infrastruktūras tehniskā risinājuma apraksts, 2. nodaļa, 2.1.1 punkts | **Latvijas Informācijas un komunikācijas tehnoloģijas asociācija “LIKTA” (10.05.2022.), SIA “Tet” (26.04.2022.)**  Ņemot vērā, ka projekta izvērtēšanas gaitā tika konstatēts, ka gar Via Baltica trūkst optiskā tīkla resursu, var secināt, ka arī projekta realizētāja rīcībā gar Via Baltica tāda resursa šobrīd nav – tā rezultātā var rasties situācija, ka ar deleģētu funkciju un valsts atbalsta finansējumu, vienam konkrētam projekta realizētājam, būvējot VIA Baltica koridorā pasīvo infrastruktūru, kas domāta 5G bāzes staciju pieslēgšanai, tas pats projekta realizētājs vienlaicīgi tajā pašā trasē (tranšejā) var izbūvēt arī savai saimnieciskajai darbībai paredzētu tīkla infrastruktūru (optisko kabeli) citu pakalpojumu nodrošināšanai, piemēram, maģistrālā tīkla  šķiedru nomas pakalpojuma piedāvāšanai vai izbūvējot starptautiskos savienojumus uz Lietuvu vai Igauniju starptautisko datu pakalpojumu sniegšanai. Lūdzam Satiksmes ministriju ietvert skaidrojumu par augstāk minēto.  Ņemot vērā, ka tā rezultātā būtiski tiktu samazināta pašizmaksa šāda papildus elementa izbūvei (pieņemot ap 20%), tas radītu nevienlīdzīgus konkurences apstākļus attiecībā uz pakalpojumiem, kurus nodrošina citi pakalpojumu sniedzēji brīva tirgus apstākļos. Līdzīga situācija ir attiecināma arī uz papildu caurules izmantošanu (dokumentācijā norādīts, ka paredzēts ieguldīt 2 caurules) – attiecīgi arī šo papildus cauruli, ja tā to izbūvē iepriekš definēts pakalpojumu sniedzējs, kas nav ticis izvēlēts konkursa kārtībā, ir ierobežots to izmantot citu pakalpojumu nodrošināšanai bāzes staciju vai komersantu piekļuves mezglu pieslēgšanai, arī pašām LVRTC tīkla vajadzībām, kā arī to, ka šajā kabelī šķiedras drīkst izmantot tikai 5G bāzes staciju pieslēgšanai, nevis starptautiskā tīkla, maģistrālā tīkla vai LVRTC iekšējiem savienojumiem. | **Nesaskaņots** (Nav panākta vienošanās 07.06.2022. saskaņošanas sanāksmes laikā).  Projekta ietvaros izbūvētā infrastruktūra ir primāri plānota 5G pārklājuma vajadzībām, tomēr, lai izmantotu investīcijas lietderīgi, tā būs pieejama visiem elektronisko sakaru komersantiem, lai nodrošinātu pakalpojumus gala lietotājiem. Šādi šauri ierobežojumi kā “izmantot tikai 5G bāzes staciju pieslēgšanai” neveicina infrastruktūras lietojamību (dārgāka nomas maksa, mazāka lietojamība) un investīciju lietderīgumu, pie tam, tie nākotnē var novest pie papildus investīciju nepieciešamības un dubultās infrastruktūras būvniecības, jo esošo infrastruktūru saskaņā ar projekta un finansējuma nosacījumiem nedrīkstētu izmantot. Par starpvalstu savienojumu nepieciešamību – šādu savienojumu esamībai vai neesamībai ir jāizriet no mobilo sakaru komersantu vajadzībām un prasībām 5G pārklājuma nodrošināšanai. Vēršam uzmanību, ka LVRTC jau kopš 2015.gada ir izveidoti starpvalstu savienojumi ar abām pieminētajām kaimiņvalstīm, kuri arī tiek izmantoti starptautisko pieslēgumu nodrošināšanai. Izrietoši, uzskatam par nepamatotu apgalvojumu, ka *“tas pats projekta realizētājs vienlaicīgi tajā pašā trasē (tranšejā) var izbūvēt arī savai saimnieciskajai darbībai paredzētu tīkla infrastruktūru (optisko kabeli) citu pakalpojumu nodrošināšanai, piemēram, maģistrālā tīkla šķiedru nomas pakalpojuma piedāvāšanai vai izbūvējot starptautiskos savienojumus uz Lietuvu vai Igauniju starptautisko datu pakalpojumu sniegšanai”.*  Projektā nav paredzēts, ka LVRTC izbūvēs arī savai saimnieciskajai darbībai paredzētu tīkla infrastruktūru (optisko kabeli) citu pakalpojumu nodrošināšanai.  Skaidrojam, ka Via Baltica 5G projekta ietvaros plānotās divas caurules ir domātas operatoru pieprasītā SLA nodrošināšanai, kā arī, lai nodrošinātu infrastruktūras “future proof” konceptu, t.i., nākotnes iespējamo kapacitāšu prasības.  Papildus skat. izziņas 6. punktu. | N/A |
| 10. | Via Baltica 5G pasīvās infrastruktūras tehniskā risinājuma apraksts | **Latvijas Informācijas un komunikācijas tehnoloģijas asociācija “LIKTA” (10.05.2022.), SIA “Tet” (26.04.2022.)**  Dokumentācijā nav norādīts, kur sākas un beidzas izbūvējamā pasīvā tīkla infrastruktūra vai tās posmi, lūdzam to ietvert.  Ņemot vērā, ka sāksies un beigsies LVRTC objektos un LVRTC var papildus tirgot savus maģistrālā tīkla resursus, jo tiem, kas iznomās šķiedras, nebūs citu variantu, kā vien izmantot minētā pakalpojuma sniedzēja nodrošinātos pakalpojumus arī tālākos posmos, kas ierobežo konkurences iespējas citiem pakalpojumu sniedzējiem, attiecīgi aicinām izvērtēt un noteikt, projekta ietvaros izbūvētā infrastruktūra nevar tikt savienota ar komerciālo (pakalpojumu sniegšanai paredzēto) LVRTC infrastruktūru. | **Nesaskaņots** (Nav panākta vienošanās 07.06.2022. saskaņošanas sanāksmes laikā).   1. Optiskā tīkla infrastruktūra ir plānota no Latvijas/Lietuvas robežas Grenctālē līdz Latvijas/Igaunijas robežai Ainažos, skat. detālāk VAP “III 5. daļa. Papildinformācijas lapa par valsts atbalstu platjoslas tīkliem” 2.1. sadaļā minētos posmus. Precīzas infrastruktūras gala punktu koordinātes būs zināmas pēc tās projektēšanas. 2. LVRTC infrastruktūra nenodrošina pilnībā visas mobilo sakaru komersantu vajadzības pēc optiskā tīkla savienojumiem. Mobilo sakaru komersanti izmanto dažādu elektronisko sakaru komersantu infrastruktūru, lai plānotu savu tīklu un veidotu drošu un stabilu 5G pārklājumu, kas nākotnē varētu nodrošināt visas potenciālo lietotāju prasības, t.sk. automatizēto transportlīdzekļu, kur nepieciešamas zemas aiztures un nepārtraukts pakalpojums. Izrietoši ir būtiski plānotajai infrastruktūrai nodrošināt savienojumus ar dažādu elektronisko sakaru komersantu optisko tīklu infrastruktūru, t.sk. LVRTC. LVRTC ir iepriekš uzrunājis lielākos optiskā tīkla infrastruktūras turētājus par iespējamo sadarbību un savienojumu izveidi Via Baltica koridorā. Savienojumi ar citu elektronisko sakaru komersantu infrastruktūru ir būtiski mobilo sakaru tīkla redundances (rezervēšanas) nodrošināšanai. LVRTC objektos atrodas dažādi elektronisko sakaru komersanti, kas nodrošina citiem sakaru komersantiem nepieciešamos pakalpojumus, tādējādi nodrošinot tiem izvēles iespējas. | N/A |
| 11. | Vispārējs komentārs | **Latvijas Informācijas un komunikācijas tehnoloģijas asociācija “LIKTA” (10.05.2022.), SIA “Tet” (26.04.2022.)**  Dokumentā nav definēti jaunbūvējamās infrastruktūras nomas pakalpojumi un plānotās nomas izmaksas (vai nomas izmaksu noteikšanas principi), nosacījumi to sniegšanai. Ņemot vērā, ka ja jau ir zināms budžets un izbūvējamo objektu apjoms, tad, mūsuprāt, jābūt arī definētiem pakalpojumiem un to cenām. Piemēram, plānotais nomai paredzētais šķiedru apjoms, paredzamās nomas izmaksas (mēnesī, atkarībā no attāluma), vai paredzēti kādi nomas vai šķiedru izmantošanas ierobežojumi.  Papildus būtu definējami arī principi nomas vietai tornī antenu izvietošanai (t.sk. atkarībā uz augstuma, vietas nomas “solis”). | **Saskaņots** (Vienošanās panākta 07.06.2022. saskaņošanas sanāksmes laikā).  Plānotie vairumtirdzniecības pakalpojumi uzskaitīti VAP “III 5. daļa. Papildinformācijas lapa par valsts atbalstu platjoslas tīkliem” 2.12. sadaļā, savukārt, 2.13. sadaļā atbilstoši VAP formai aprakstīts, kā tiks noteiktas vairumtirdzniecības līmeņa piekļuves cenas. Vēršam uzmanību, ka tās var mainīties vismaz reizi trīs gados.  Papildus pievienots 5. pielikums, kur detalizētāk aprakstīti minētie jautājumi, tai skaitā iespējās nomas maksas izmaksas. | Skat. Skat. VAP “III 5. daļa. Papildinformācijas lapa par valsts atbalstu platjoslas tīkliem” 12.2. un 12.3. sadaļu, VAP 5. pielikumu. |
| 12. | Vispārējs komentārs | **Latvijas Informācijas un komunikācijas tehnoloģijas asociācija “LIKTA” (10.05.2022.), SIA “Tet” (26.04.2022.)**  Ņemot vērā, ka dokumentā nav definēti nedz pakalpojumi, nedz arī nomas izmaksas, nav ietverta arī informācija par izbūvējamās infrastruktūras izmantošanas prognozēm. Aicinām to papildināt, lai valsts atbalsta finansējums tiktu lietderīgi izmantots un nerastos situācija, kurā infrastruktūra tika izbūvēta, bet operatori nesamērīgu izmaksu dēļ to neizmantos. Lūdzam papildināt informāciju ar to, vai prognozējot projektu, tam pamatā ir kādi komerciāli saistoši pieprasījumi no operatoriem. | **Saskaņots** (Vienošanās panākta 07.06.2022. saskaņošanas sanāksmes laikā).  Būtībā valsts atbalsts iespējams, jo konstatēts, ka pastāv tirgus nepilnība un elektronisko sakaru komersanti neplāno nodrošināt 5G pakalpojumus bez valsts atbalsta. Vienlaikus, lai nodrošinātu infrastruktūras izmantošanu, plānots, ka ar mobilo sakaru komersantiem tiks noslēgts priekšlīgums par optiskā tīkla infrastruktūras izmantošanu pēc tās izbūves uz mobilo elektronisko sakaru komersantu sakaru mezglu punktiem.  Tāpat ar mobilo sakaru komersantiem tiek plānots noslēgt priekšlīgumu par mobilo sakaru torņu izmantošanu pēc to izbūves.  Saskaņā ar Sabiedrisko pakalpojumu regulēšanas komisijas lēmumu mobilo sakaru operatoriem līdz 01.02.2025. ir pienākums saņemt kopumā vismaz 61 lietošanas atļauju radioiekārtu darbībai, kas uzstādāmas ne tālāk kā 3 kilometru attālumā no jebkura sauszemes transporta ceļa, tajā skaitā 21 lietošanas atļauja gar autoceļu “Via Baltica”.  Skat. informāciju izziņas 11. punktā. | Skat. VAP “III 5. daļa. Papildinformācijas lapa par valsts atbalstu platjoslas tīkliem” 12.2. un 12.3. sadaļu, VAP 5. pielikumu. |
| 13. | III 5. daļa. Papildinformācijas lapa par valsts atbalstu platjoslas tīkliem, 2. nodaļa, 2.12. punkts | **Latvijas Informācijas un komunikācijas tehnoloģijas asociācija “LIKTA” (10.05.2022.), SIA “Tet” (26.04.2022.)**  Par vairumtirdzniecības pakalpojumiem - projekta rezultātā, mūsuprāt, jāpiedāvā arī vietas nomas kabeļu kanalizācijā pakalpojums, ne tikai šķiedru noma. Vienā caurulē var izvietot vismaz 3 kabeļus, pēc projekta paredzēts izbūvēt 2 caurules un tajās izvietot vienu kabeli.  Vairumtirdzniecības pakalpojumiem būtu jāietver sekojoši pakalpojumi:   * Vietas noma kabeļu kanalizācijā; * Optisko šķiedru noma, sākot no iespējas iznomāt vienu šķiedru; * Vietas noma tornī, elektropieslēgums operatora iekārtai; * Vietas noma konteinerā, elektropieslēgums operatora iekārtai.   Gadījumā, ja Satiksmes ministrijas ieskatā, kāds no iepriekš uzskaitītajiem vairumtirdzniecības pakalpojumiem (piemēram, vietas noma kabeļu kanalizācijā) nebūtu atbilstošs šim projektam, lūdzam sniegt skaidrojumu, kādēļ šajā projektā nebūtu iespējams iekļaut papildus resursus kabeļu kanalizācijas nodrošināšanai, kā arī sniegt skaidrojumu, kādēļ projekta tehniskajā dokumentācijā nav ietvertas prasības attiecībā uz kabeļu kanalizāciju un papildus resursu izvietošanu, ņemot vērā, ka tas ierobežo iespējas nodrošināt vairumtirdzniecību. | **Nav saskaņots jautājumā par vietas nomu kabeļu kanalizācijā, tas ir, SIA “Tet” uzskata, ka jāparedz vairumtirdzniecības pakalpojums - vietas noma kabeļu kanalizācijai, lai uzņēmums pats varētu ievietot savu kabeli, nevis nevis nomāt šķiedras.** (Vienošanās nav panākta 07.06.2022. saskaņošanas sanāksmes laikā).  Par pakalpojumu “Vietas nomas kabeļu kanalizācijā”- šādu pakalpojumu nav plānots sniegt, jo:  LVRTC pieredze, izbūvējot vairāk kā 5000 km optikas trases, ir, ka vienā 40 mm caurulē nav iespējams ieguldīt pat divus optikas kabeļus lielos attālumos (4 un vairāk km), nemaz nerunājot par 3 kabeļiem. Līdz ar to, pie šobrīd plānotā optiskās infrastruktūras tehniskā risinājuma nav iespējams nodrošināt kabeļu kanalizācijas vietas nomas pakalpojumus vairāk kā vienam klientam, kas savukārt ir pretrunā ar projekta nosacījumiem, nodrošināt vienlīdzīgus nosacījumus piekļuvei visiem interesentiem.  Lielāka tilpuma kanalizācijas paredzēšana nozīmē papildus izmaksas projektam, piemēram, vienas papildus caurules ieguldīšana visā trasē projekta izmaksas sadārdzina par vidēji 336 420 EUR (vienas aizsargcaurules izmaksas ir vidēji 1.78 EUR/m), savukārt kā alternatīva ja divu 40 mm cauruļu vietā visā projekta garumā tiks ieguldīta viena 100 mm vai 110 mm caurule, tas projekta izmaksas palielinās vidēji par 2 līdz 2.5 milj. EUR. Pie šī brīža būvniecības tirgus situācijas tas ir būtisks pieaugums.  Pie tam, normatīvo aktu regulējums šobrīd nenosaka kāds papildus tilpums citu elektronisko sakaru komersantu vajadzībām ir jāparedz, kā arī līdz šim par šāda pakalpojuma nepieciešamību interesi nav izteicis neviens mobilais elektronisko sakaru komersants. Ņemot vērā, ka primāri infrastruktūra tiek paredzēta 5G pārklājuma atbalstam, tad šāds pakalpojums netiek paredzēts.  Vēršam uzmanību, ka saskaņā ar Elektronisko sakaru likuma 24.daļu papildus kabeļu kanalizācijas tilpums jāparedz gadījumos*, kad dublējošas infrastruktūras izbūve ir fiziski neiespējama vai ekonomiski neefektīva (vietās, kur pēc ierīkošanas, būvniecības vai pārbūves darbu veikšanas ir nepieciešams atjaunot ceļa brauktuves vai ietves segumu, vietās, kuras plānots asfaltēt turpmāko divu gadu laikā, vai vietās, kurās aizsargjosla gar kabeļu kanalizāciju sava kabeļa ieguldīšanai padarīs neiespējamu elektronisko sakaru komersantam paralēlas aizsargjoslas veidošanu, u.tml.).* Ņemot vērā, ka projekta ietvaros optiskā tīkla infrastruktūru plānots izvietot autoceļa Via Baltica (E67) nodalījuma joslā, tad nav pamata uzskatīt, ka kāds no 24.pantā noteiktajiem apgrūtinājumiem ir attiecināms uz projektā plānoto infrastruktūru un tādēļ papildus kanalizācijas tilpums netiek plānots.  Vienlaikus norādām, ka plānotā optiskā kabeļa kapacitāte būs pietiekama, lai nodrošinātu visas elektronisko sakaru komersantu prasības pēc optisko šķiedru kapacitātēm, ar iespēju viegli palielināt kapacitāti izmantojot rezerves cauruli. | Skat. VAP “III 5. daļa. Papildinformācijas lapa par valsts atbalstu platjoslas tīkliem” 12.2. un 12.3. sadaļu, VAP 5. pielikumu. |
| 16. | Vispārējs komentārs | **Latvijas Informācijas un komunikācijas tehnoloģijas asociācija “LIKTA” (09.05.2022.)**  Kādēļ, pieņemot, ka plānots izmantot tehnoloģiski neitrālus risinājumus, par vairumtirdzniecības līmeņa piekļuves un cenu uzraugošo iestādi plānots noteikt Satiksmes ministrijas Optiskā tīkla uzraudzības komiteju nevis SPRK? | SPRK līdzīgā gadījumā saistībā ar iepriekšējā plānošanas periodā ar valsts atbalstu izbūvēto optisko tīklu ir sniegusi skaidrojumu, ka, ņemot vērā, ka tas ir ierīkots ar publisko līdzekļu atbalstu “baltajās teritorijās”, proti, teritorijās, kurās platjoslas infrastruktūras nav un maz iespējams, ka tuvākajā nākotnē tā tiks ieviesta, un ieņēmumi no optiskā tīkla nomas maksas pilnībā nesedz uzturēšanas izmaksas, līdz ar to secināms, ka šī optiskā tīkla piekļuves pakalpojumu vairumtirdzniecības tirgus ir unikāls, un tajā nav līdzvērtīga tirgus dalībnieka.  Skaidrojam, ka saskaņā ar Elektronisko sakaru likuma projektu SPRK ir piekritusi sniegt konsultācijas Satiksmes ministrijai pēc pieprasījuma, bet ne pārņemt valsts atbalsta programmu uzraudzības funkciju. Elektronisko sakaru likumā nav deleģējums SPRK šādai funkcijai, līdz ar to SPRK to neveiks.  Lai risinātu uzraudzības jautājumu un nodrošinātu objektivitāti, tiek attiecīgi izveidota darba grupa, ietverot atbilstošu iestāžu pārstāvību, līdzīgi kā iepriekšējā plānošanas periodā. Papildus skaidrojam, ka ES fondu projekti ir pakļauti arī dažāda līmeņa ārējiem un iekšējiem auditiem.  Lai komitejas būtība atbilstu tās nosaukumam, tā tiks pārdēvēta par Subsidēto elektronisko sakaru tīklu uzraudzības komiteju. | VAP, MK noteikumu projektā nomainīts “Optiskā tīkla uzraudzības komitejas” nosaukums uz “Subsidēto elektronisko sakaru tīklu uzraudzības komiteju”. |
| 17. | Ministru kabineta noteikumu 23.1.apakšpunkts | **SIA “Tet” (30.05.2022.)**  Norādām, ka iebilstam pret plānoto Ministru kabineta noteikumu 23.1.apakšpunktā minēto izņēmumu, kas noteic “Minētie ierobežojumi neattiecas uz pakalpojumiem, kas ir saistīti ar valsts aizsardzības un drošības funkciju, kā arī valsts suverenitātes nodrošināšanu.” Valsts aizsardzības un drošības nodrošināšana, t.sk. attiecībā uz sakaru infrastruktūru, ir būtiska valsts nozīmes funkcija, tādēļ SIA “Tet” ieskatā šādu pakalpojumu nodrošināšanai ir jāparedz noteiktas drošības prasības un atbilstības kritēriji, balstoties uz kuriem konkursa kārtībā tiktu izvēlēts labākais un atbilstošākais šīs funkcijas realizētājs, jo minētā infrastruktūra būs pieejama visiem sakaru komersantiem un tie izpildot kritērijus, iespējams vēl augstākā līmenī spēs nodrošināt minēto funkciju. Mūsuprāt, nav pamats Ministru kabineta noteikumu projektā paredzēt konkrētu projektu realizētāju un atsevišķas tiesības valsts drošības un aizsardzības funkcijas nodrošināšanu, iepriekš neizvērtējot vai paredzētais projekta realizētājs vispār spētu pienācīgi un augstā kvalitātes līmenī izpildīt tam uzliktos pienākumus. | **Nesaskaņots** (Nav panākta vienošanās 07.06.2022. saskaņošanas sanāksmes laikā).  **Nav ņemts vērā.**  Skat. izziņas 6. punktu. Skaidrojam, ka pakalpojumu sniegšana, kas ir saistīta ar valsts aizsardzības un drošības funkciju, kā arī valsts suverenitātes nodrošināšanu, balstās uz valsts deleģētajiem uzdevumiem LVRTC. Līdz at to līdzīgi kā iepriekšējos plānošanas periodos ir paredzēts izņēmums elektronisko sakaru tīklu izmantot pakalpojumiem, kas ir saistīti ar valsts aizsardzības un drošības funkciju, kā arī valsts suverenitātes nodrošināšanu. Nav loģiski, ja valsts nevarētu par publisko finansējumu ierīkotos tīklus izmantot šādam nolūkam un valstij būtu jāiegulda citi papildu līdzekļi. | N/A |

|  |
| --- |
| Atbildīgā amatpersona |
|  | (paraksts)\* |

Piezīme. \* Dokumenta rekvizītu "paraksts" neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu.

|  |  |
| --- | --- |
| Agnese Zariņa |  |
| (par projektu atbildīgās amatpersonas vārds un uzvārds) |  |
| Sakaru departamenta direktores vietniece, Elektronisko sakaru un pasta nodaļas vadītāja |  |
| (amats) |  |
| Tālrunis: 67028100; fakss: 67217180 |  |
| (tālruņa un faksa numurs) |  |
| [Agnese.Zarina@sam.gov.lv](mailto:Agnese.Zarina@sam.gov.lv) |  |
| (e-pasta adrese) |  |

1. Pieejamas šeit: <https://ec.europa.eu/competition-policy/public-consultations/2021-broadband_en> [↑](#footnote-ref-2)
2. Pieejams šeit: <https://likumi.lv/ta/id/322858-par-latvijas-atveselosanas-un-noturibas-mehanisma-planu> [↑](#footnote-ref-3)
3. Pieejama šeit: <https://ec.europa.eu/newsroom/dae/document.cfm?action=display&doc_id=6908> [↑](#footnote-ref-4)